Diari Oficial de la Generalitat Valenciana


Sumari del DOGV 7965, del 25-01-2017 (2017/504)

Modificació dels Estatuts del Consorci per a l'Execució de les Previsions del Pla Zonal de Residus 6, Àrea de Gestió A1.
------------------------------------------------------------------------------------------------------------------------

### Dades del document

Número de DOGV
:   7965

Data del DOGV
:   25-01-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/504


Organisme emissor
:   Consorci per a l'Execució de les Previsions del Pla Zonal de Residus VI, Àrea Gestió A1

Tipus de document
:   Anunci

Modificació dels Estatuts del Consorci per a l'Execució de les Previsions del Pla Zonal de Residus 6, Àrea de Gestió A1. [2017/504]  
La Junta de Govern del Consorci per a l'Execució de les Previsions del Pla Zonal de Residus 6, Àrea de Gestió A1, en sessió celebrada el dia 3 de març de 2016, va aprovar, inicialment, la modificació dels seus estatuts.  
Després de seguir tots els tràmits legals i de la seua aprovació al Ple de la majoria dels ens consorciats, en acompliment del que disposa l'article 109 de la Llei 8/2010, de 23 de juny, de la Generalitat, de règim local de la Comunitat Valenciana, i en l'article 70 de la Llei 7/1985, de 2 d'abril, reguladora de les bases del règim local, publiquem el text íntegre:  
  
«Article 2. Naturalesa i adscripció  
1. El Consorci és una entitat de dret públic de caràcter associatiu amb personalitat jurídica pròpia i diferent dels ens consorciats, adscrit a la Diputació Provincial d'Alacant.  
2. El Consorci té capacitat jurídica i d'obrar plenes per al compliment de les seues obligacions, tot ostentant les potestats i prerrogatives que s'hi atribueixen a les entitats locals que l'integren, segons la legislació vigent, excepte la potestat expropiatòria i la facultat d'establir impostos.  
  
Article 4. Domicili  
El Consorci tindrà el seu domicili a la Diputació Provincial d'Alacant, sítia en l'avinguda de l'Estació, número 6, 03050 Alacant. Aquest domicili podrà variar-lo un acord de la Junta de Govern, la qual podrà també acordar la instal·lació d'oficines en qualsevol dels municipis consorciats.  
  
Article 5. Duració  
El Consorci tindrà una duració indefinida i subsistirà mentre perdure la necessitat de la seua finalitat, sense perjudici que la Junta General acorde la dissolució per les causes i procediment previstos en aquests estatuts i la resta de normes que s'hi apliquen.  
  
Apartat 1 de l'article 6.1, «Òrgans de govern i administració»  
1. El govern i l'administració del Consorci correspon als òrgans necessaris següents:  
La Junta General.  
La Comissió de Govern.  
La Presidència.  
La Vicepresidència o les vicepresidències.  
  
Article 7. Composició dels òrgans  
1. La Junta General és l'òrgan col·legiat de representació de tots els ens consorciats, i estarà integrada per dos representants de la Generalitat, designats pel conseller o per la consellera competent en matèria de medi ambient, dos representants de la Diputació Provincial d'Alacant, i per un representant de cadascuna de les corporacions locals consorciades.  
Haurà de designar-se una/un suplent de cada titular.  
2. La Comissió de Govern, òrgan col·legiat de govern i administració, estarà integrada per:  
- La Presidència del Consorci.  
- La Vicepresidència o les vicepresidències.  
- Dos representants de la Diputació d'Alacant i dos representants de la Generalitat Valenciana, membres de la Junta General.  
- Cinc representants dels municipis consorciats, triats per la Junta General entre els seus membres, llevat de la Vicepresidència o les vicepresidències.  
3. La Presidència del Consorci, òrgan unipersonal del Consorci, serà nomenada per la Junta General entre els seus membres i presidirà tant la Junta General com la Comissió de Govern.  
4. La Vicepresidència o les vicepresidències, en un màxim de quatre, seran nomenades per la Junta General entre els seus membres.  
5. Les comissions tècniques, òrgans col·legiats potestatius de caràcter tècnic, podran ser creades quan la Junta General ho estime oportú.  
  
6. La Gerència, òrgan potestatiu de caràcter tècnic, serà designada per la Junta General, amb la selecció prèvia d'acord amb els principis de mèrit, capacitat, idoneïtat, publicitat i concurrència.  
  
Article 8. Renovació dels òrgans  
1. La Junta General, la Comissió de Govern, la Presidència del Consorci, la Vicepresidència o les vicepresidències, si escau, es renovaran totalment amb la mateixa periodicitat que les corporacions que formen part els seus membres i quedarà en funcions fins a la constitució de la nova Junta General. Durant aquest període no podran adoptar-se acords que requeresquen una majoria especial, ni relatives al projecte de gestió, excepte, en aquest últim cas, amb la justificació prèvia de la seua urgència apreciada per unanimitat dels assistents.  
2. Els òrgans del Consorci es constituiran dins dels quatre mesos següents a aquell en què es constituesca la corporació d'adscripció.  
  
Si el/la titular de la Presidència del Consorci hagués cessat en el seu càrrec d'origen o no hagués estat designat/ada membre del Consorci, la Presidència en funcions l'exercirà, per ordre, les/els titulars de les vicepresidències, i en el cas que tothom hagués perdut la seua condició en els mateixos termes, l'assumirà qui ostente la Presidència de la Diputació Provincial, com a administració a què es troba adscrit el Consorci.  
  
La sessió constitutiva serà presidida per la mesa d'edat, integrada pel membre de major i menor edat de les persones presents a l'acte. En cas d'empat decidirà el vot del membre de major edat.  
  
3. En cas de defunció o pèrdua del càrrec representatiu en qualsevol dels ens consorciats, aquests designaran el substitut corresponent en el Consorci en el termini de trenta dies.  
4. La Junta General i les administracions consorciades podran revocar en qualsevol moment els nomenaments que els corresponen, de conformitat amb les disposicions aplicables en cada cas.  
  
Article 9. De la Junta General  
Hi són atribucions de la Junta General:  
a) El control i fiscalització dels altres òrgans del Consorci.  
b) La modificació d'estatuts i, si escau, la dissolució i liquidació del Consorci, tot establint-se, en aquest cas, la destinació dels béns amb l'adopció prèvia dels acords corresponents dels ens consorciats.  
  
c) Els acords d'admissió i separació voluntària de membres del Consorci.  
d) La separació dels membres del Consorci, per incompliment de les obligacions especificades en aquests estatuts, o en la legislació aplicable, amb la tramitació prèvia d'expedient contradictori incoat a aquest efecte.  
e) L'aprovació, si escau, del reglament i les normes de règim interior del Consorci.  
f) La disposició i adquisició d'accions, drets o béns mobles i immobles.  
g) L'aprovació dels pressupostos anuals del Consorci, així com els comptes que hagen de rendir-se en relació al resultat de la gestió economicofinancera.  
h) L'ordenació i imposició de tributs propis.  
i) La contractació de préstecs i concert d'operacions de crèdit, a excepció de les operacions de tresoreria.  
j) El control i aprovació de les formes de gestió dels serveis atribuïts al Consorci i, especialment, totes les funcions relacionades amb la tramitació dels projectes de gestió de residus.  
k) L'acceptació de delegació de competències fetes per altres administracions públiques.  
l) El plantejament de conflictes de competències a altres administracions públiques.  
m) La creació de comissions tècniques.  
n) L'elecció i nomenament de les/els membres de la Comissió de Govern, la Presidència del Consorci, la Vicepresidència o les vicepresidències, si escau.  
o) Nomenar la secretària o el secretari, la interventora o l'interventor i la tresorera o el tresorer, així com, si escau, el o la Gerent del Consorci.  
p) Aprovar la plantilla de personal.  
q) L'aplicació de mesures disciplinàries al personal, quan aquestes tracten del cessament de la relació laboral o la separació del servei.  
r) Qualssevol altres atribuïdes expressament en aquests estatuts.  
  
  
Article 10. De la Comissió de Govern  
Seran atribucions de la Comissió de Govern:  
a) El govern del Consorci.  
b) La contractació d'obres, serveis, subministraments i contractes administratius especials i contractes privats, a excepció de la contractació del servei de valoració i eliminació de residus urbans i els contractes menors, que corresponen a la Junta General i a la Presidència, respectivament.  
c) La disposició i adquisició de béns mobles en la quantia que fixe la Junta General.  
d) L'exercici d'accions judicials o administratives.  
e) L'aprovació de les bases de selecció del personal, el nomenament i, si escau, la contractació de personal i l'aplicació de mesures disciplinàries, quan aquestes no tracten de la separació del servei o el cessament de la relació laboral.  
f) El concert de les operacions de tresoreria necessàries per al desenvolupament adequat de la gestió econòmica del Consorci.  
g) L'aprovació i disposició de gastos en els casos de la seua competència.  
h) Els projectes d'obres i serveis la contractació dels quals siga de la seua competència.  
i) Aprovació i rectificació de l'inventari de béns, drets i accions.  
  
j) La proposta dels assumptes que hagen de ser sotmesos a deliberació de la Junta General.  
  
Article 11. De la Presidència  
1. Són atribucions de la Presidència:  
a) La direcció administrativa del Consorci.  
b) La representació legal del Consorci en tots els àmbits, sense perjudici de les delegacions especials que hi puga fer.  
c) Convocar, presidir, dirigir les deliberacions, suspendre i alçar les sessions dels òrgans col·legiats del Consorci, així com autoritzar l'ordre del dia corresponent.  
d) Autoritzar, amb el seu vistiplau, les actes i certificacions dels acords que hi adopten la Junta General i la Comissió de Govern.  
e) Exercir la direcció superior de tot el personal del Consorci, i totes les competències que la legislació vigent atorga als presidents de les corporacions locals en matèria de personal que no estiguen atribuïdes per aquests estatuts a un altre òrgan.  
f) L'exercici d'accions judicials i administratives en cas d'urgència i la informació a la Comissió de Govern.  
g) Vetlar per l'acompliment dels acords que adopten la Junta General i la Comissió de Govern.  
h) Subscriure contractes menors.  
i) Elaborar l'avantprojecte del pressupost.  
j) Aprovar la liquidació del pressupost i desenvolupar la gestió economicofinancera i pressupostària no atribuïda expressament a un altre òrgan.  
k) Promoure la participació dels agents econòmics i socials en totes les qüestions relacionades amb la reducció, la valoració i l'eliminació de residus.  
l) Impulsar programes de formació ambiental, informació, sensibilització i conscienciació social en l'àmbit dels residus.  
m) Mantindre un contacte permanent amb els responsables executius de les institucions i entitats integrants del Consorci a fi de garantir la coordinació funcional màxima.  
n) Les funcions previstes per a la Gerència en el supòsit de no crear-se aquest òrgan, i en els casos d'absència, vacant o malaltia.  
o) Les altres que expressament li delegue la Comissió de Govern.  
p) Qualssevol altres que corresponen al Consorci i no estan atribuïdes expressament a un altre òrgan.  
2. La Presidència podrà delegar en la Comissió de Govern o la Vicepresidència o les vicepresidències les facultats incloses en les lletres h a m de l'apartat anterior.  
  
Article 14. De la Gerència  
Són atribucions del o de la gerent:  
a) L'execució dels acords dels òrgans col·legiats.  
b) La direcció efectiva del personal del Consorci.  
c) La direcció, control i inspecció de la gestió del servei de valoració i eliminació i programes ambientals.  
d) Adoptar totes aquelles mesures d'ordre intern que garantesquen el funcionament correcte del Consorci en tots els àmbits de la seua activitat i informar el president de la Junta General.  
e) Col·laborar amb la Presidència en l'elaboració del projecte de pressupost.  
f) Supervisar la gestió econòmica i administrativa del Consorci, tot ajustant-se a les normes que exigeix la naturalesa pública del Consorci.  
g) Elaborar els plecs tècnics de contractació.  
h) Assistir a les reunions de tots els òrgans col·legiats, amb veu però sense vot.  
i) Altres funcions que la Junta General li atribuesca.  
  
Apartat 4 de l'article 15, «Règim de sessions»  
4. Sense perjudici del que disposen aquests estatuts, al règim de funcionament de la Junta General i de la Comissió de Govern li seran aplicables, amb caràcter supletori, les disposicions de la legislació de règim local sobre funcionament del Ple i la Junta de Govern de les corporacions locals respectivament.  
  
Article 16. Convocatòria de sessions  
1. La convocatòria de les reunions de la Junta General i de la Comissió de Govern es farà amb huit dies d'antelació, amb indicació del lloc i hora de celebració, i hauran de contindre l'ordre del dia, fora del qual no es podran adoptar acords vàlids, llevat que es troben presents en la reunió tots els membres de l'òrgan i així ho acorden per unanimitat.  
  
2. En casos d'urgència, la convocatòria es farà almenys amb quaranta-huit hores d'antelació per mitjans electrònics. En aquest cas, tan bon punt es considere l'ordre del dia, s'haurà d'apreciar, per majoria absoluta, l'existència de la urgència. Si no s'hi apreciés, es convocarà la sessió d'acord amb el que disposa el punt anterior.  
3. Als efectes de l'apartat anterior, s'entendrà per majoria absoluta quan voten a favor més de la meitat del nombre de membres de la Comissió de Govern que la componen, i més de la meitat de vots ponderats de la Junta General d'acord amb el que disposa l'article 17 d'aquests estatuts.  
4. Les sessions de la Junta General i de la Comissió de Govern podran celebrar-se en qualsevol dependència dels ens consorciats.  
  
Article 17. Règim de sessions de la Junta General  
1. Per a la constitució vàlida de la Junta General, als efectes de la celebració de sessions, deliberacions i presa d'acords, es requerirà l'assistència d'un nombre de membres que represente la majoria absoluta de la totalitat de vots de la Junta. En tot cas, serà imprescindible l'assistència de la persona titular de la Presidència, de la persona titular de la Secretaria, o dels que els substituesquen.  
2. Els acords s'adoptaran per majoria simple de vots, llevat de les excepcions que preveuen aquests estatuts, en funció de les regles de ponderació següents:  
a) Els vots que cada ens municipal consorciat ostentarà en la Junta General es determinaran per l'escala següent:  
1. Municipis amb població fins a 1.000 habitants: 1 vot.  
2. Municipis amb població de 1.001 a 2.000 habitants: 2 vots.  
3. Municipis amb població de 2.001 a 5.000 habitants: 3 vots.  
4. Municipis amb població de 5.001 a 10.000 habitants: 4 vots.  
5. Municipis amb població de 10.001 a 20.000 habitants: 6 vots.  
6. Municipis amb població de 20.001 a 50.000 habitants: 9 vots.  
7. Municipis amb població de més de 50.000 habitants: 15 vots.  
Als efectes d'aquest apartat, es considerarà com a nombre d'habitants del municipi la població que declare oficialment, amb caràcter anual, l'Estat.  
A la posada en funcionament de les instal·lacions de gestió de residus previstes en el pla zonal i en el corresponent projecte de gestió, la Junta podrà acordar que el vot ponderat establert en funció del criteri poblacional siga corregit d'acord al volum de residus que genere cadascuna de les entitats consorciades.  
b) El nombre de vots que resulte de la suma dels ostentats per tots els municipis consorciats per aplicació de la regla de ponderació de l'apartat a d'aquest article, constituirà el 60 % dels vots de dret totals de la Junta General, on la Diputació Provincial d'Alacant n'ostentarà el 21 % i la Generalitat Valenciana el 19 % restant, fins a completar-ne el 100 %.  
3. Les/els dos representants de la Generalitat Valenciana, així com les/els dos representants de la Diputació Provincial, actuaran amb unitat de vot. En el cas que els representants votaren de forma distinta, el de major rang ostentarà la meitat més un dels vots.  
4. No obstant això, es requereix el vot favorable de les dues terceres parts del nombre total de vots, ponderats en la forma assenyalada anteriorment, per a l'adopció d'acords en les matèries següents:  
a) Dissolució del Consorci i, si escau, la cessió d'actius i passius a una altra entitat.  
b) Admissió de nous membres del Consorci.  
c) Separació dels seus membres.  
d) Modificació dels estatuts.  
5. En cas d'empat, si l'acord requereix majoria simple, es procedirà a una nova votació, i si persisteix l'empat decidirà el vot de qualitat del president.  
6. Per regla general, la votació serà ordinària. No obstant això, la Presidència podrà disposar la votació nominal per orde alfabètic dels municipis, la Diputació i, en darrer lloc, la Generalitat, quan siga necessària per a agilitzar el recompte dels vots.  
  
Article 18. Règim de sessions de la Comissió de Govern  
1. Per a la constitució vàlida de la Comissió de Govern, als efectes de la celebració de sessions, deliberacions i presa d'acords, es requerirà l'assistència de la meitat més un dels seus membres.  
2. Els acords s'hi adoptaran per majoria de vots dels membres presents, sense ponderació d'aquests.  
3. En cas d'empat, es repetirà la votació, i si persisteix l'empat decidirà el vot de qualitat de la Presidència.  
4. Per regla general la votació serà ordinària. No obstant això, la Presidència podrà disposar la votació nominal per orde alfabètic dels municipis, la Diputació i, en darrer lloc, la Generalitat.  
  
Article 19. Personal  
1. El personal del Consorci serà funcionari i laboral d'acord amb la normativa aplicable, propi o adscrit de les entitats consorciades.  
2. La Secretaria, Intervenció i Tresoreria comprendran les funcions establides en la normativa aplicable a les corporacions locals, i seran exercides per funcionaris d'habilitació de caràcter nacional.  
  
Apartat 5 de l'article 20, «Règim jurídic»  
5. L'aprovació definitiva dels projectes pel Consorci comportarà l'obligació, de l'ens consorciat a què estiga adscrit el Consorci, d'exercitar la potestat expropiatòria, i esdevindrà beneficiari de l'expropiació el Consorci o el contractista segons s'acorde per la Junta General o establisca en els plecs de clàusules administratives particulars.  
Punts 3r i 4t de l'article 21, «Principis»  
El règim econòmic i financer del Consorci es basarà en els principis següents:  
[...]  
3r. En els supòsits de gestió directa del servei de valoració i eliminació per part del Consorci, aquest realitzarà les inversions necessàries per a la construcció de les instal·lacions previstes en el pla zonal i projecte de gestió. En aquests supòsits la Generalitat Valenciana aportarà el 19 % de les inversions, la Diputació Provincial d'Alacant aportarà el 21 % i el 60 % restant s'aportarà per les entitats locals consorciades en proporció al nombre d'habitants.  
4t. En el cas que les instal·lacions de gestió de residus a què es refereix el punt anterior se subvencionen amb altres aportacions d'altres administracions o de fons europeus o internacionals, la subvenció es restarà del finançament total i la resta es finançarà segons la proporció següent: 19 % en aportacions de la Generalitat Valenciana, 21 % de la Diputació Provincial d'Alacant i el 60 % restant l'aportaran les entitats locals consorciades en proporció al volum de residus que hi generen.  
  
  
Apartats 1 i 3, paràgraf primer, de l'article 23, «Règim d'aportacions econòmiques dels ens consorciats»  
1. L'import de les despeses generals del Consorci, que inclouen personal, despeses corrents de manteniment i les inversions necessàries per al funcionament administratiu d'aquest, entre les quals no quedaran incloses les corresponents als costos d'inversió per a l'establiment i prestació dels serveis i valoració i eliminació dels residus urbans o municipals, així com aquelles que siguen assumides en el projecte de gestió que s'hi adjudique, serà cofinançat per les entitats consorciades, i correspondrà a la Generalitat Valenciana el 19 %, a la Diputació d'Alacant el 21 % i la resta als municipis consorciats en la proporció que s'hi acorde. En el pressupost del Consorci per a cada exercici i en les modificacions que d'aquest es puguen aprovar s'establirà l'aportació de cada municipi, de la Generalitat Valenciana i de la Diputació d'Alacant.  
  
3. Per al cobrament de les aportacions ordinàries dels membres del Consorci, les despeses generals (personal, despeses corrents de manteniment i les inversions necessàries per al funcionament administratiu) de la mateixa estructura administrativa del Consorci s'autoritza la Presidència, en virtut del contingut en aquest article, tan bon punt la Intervenció certifique de descobert les aportacions ordinàries per exercici complet, a sol·licitar dels òrgans de l'Administració central, autonòmica o provincial la retenció de les quotes pendents amb càrrec a les quantitats que, per qualsevol concepte, foren liquidades a favor del membre deutor, amb la finalitat que li les presente al Consorci.  
  
Article 24. Gestió pressupostària, comptabilitat i control intern  
1. El règim pressupostari, de comptabilitat i control intern de la gestió econòmica del Consorci s'ajustarà a la normativa aplicable a les corporacions locals.  
2. El pressupost, tan bon punt estiga aprovat per la Junta General, es remetrà a l'administració d'adscripció amb antelació suficient per a la seua aprovació juntament amb el pressupost.  
  
Article 26. Compte general  
El compte general l'elaborarà l'interventor o interventora del Consorci i, tan bon punt la Junta General l'aprove, es remetrà amb antelació suficient a l'administració d'adscripció, per a la seua aprovació amb el compte general.  
  
Article 27. Dissolució  
1. La dissolució del Consorci podrà produir-se per alguna de les causes següents:  
a) Per impossibilitat legal o material d'acomplir els seus objectius.  
b) Per acord de la Junta General prèvia l'adopció dels acords corresponents, com a mínim, de més de la meitat de les entitats del Consorci, adoptat per majoria absoluta del número legal dels seus respectius membres o òrgan corresponent de la Generalitat.  
c) Per la separació d'alguns dels seus membres en els termes que preveu l'article 29 d'aquests estatuts.  
2. La dissolució del Consorci produeix la seua liquidació i extinció sense perjudici del que estableixen els apartats següents.  
3. Durant el període de liquidació el Consorci conservarà la seua personalitat jurídica, i s'hi haurà d'afegir a la seua denominació l'expressió «en liquidació», i s'hi observaran les disposicions d'aquests estatuts pel que fa al règim de funcionament dels òrgans col·legiats, excepte la periodicitat de les sessions ordinàries.  
4. L'acord de dissolució haurà d'adoptar-se per la majoria de dos terços del nombre total de vots ponderats, i haurà de contindre la designació d'una comissió de liquidació integrada per tres membres, un dels quals haurà de ser personal seu o adscrit al Consorci o de l'administració d'adscripció de titulació A1.  
5. La comissió de liquidació, en el termini màxim de quatre mesos des del seu nomenament, formularà un inventari dels béns i drets i proposarà la destinació dels béns, sense perjudici de la reversió dels cedits a les entitats que els hagueren aportat, i calcularà la quota de liquidació que corresponga a cada membre del Consorci de conformitat amb la participació que li corresponga en el saldo resultant del patrimoni net després de la liquidació, i es tindrà en compte que el criteri de repartiment serà el percentatge de les aportacions que corresponga a cada membre del Consorci.  
6. La Junta General aprovarà inicialment:  
a) La destinació dels béns i drets.  
b) La destinació del personal propi funcionari i laboral fix.  
c) La quota de liquidació, així com la forma i condicions en què tindrà lloc el seu pagament en el supòsit en què aquesta resulte positiva, sense que puga realitzar-se aquest pagament abans de l'abonament als creditors dels seus crèdits.  
Aquest acord es remetrà als ens consorciats perquè s'hi pronuncien, si ho estimen convenient, en el termini màxim de dos mesos, després de la qual se sotmetrà a la seua aprovació definitiva.  
7. Les entitats consorciades podran acordar, amb la majoria de dos terços del nombre total de vots ponderats, la cessió total d'actius i passius a una altra entitat jurídicament adequada amb la finalitat de mantindre la continuïtat de l'activitat i assolir els objectius del Consorci que es liquida.  
  
Article 29. Dret de separació  
1. La separació voluntària d'algun dels ens consorciats estarà condicionada a l'acompliment dels requisits següents:  
a) Que l'entitat que sol·licite la separació estiga al corrent dels seus compromisos econòmics.  
b) Que es comunique amb almenys un any d'antelació a l'inici de l'exercici pressupostari en què haja de produir efecte.  
c) Que s'haja abonat la quota de separació en cas de ser negativa.  
2. La separació haurà d'acordar-se pel Ple de les corporacions locals per majoria absoluta del número legal dels seus membres i per l'òrgan competent de la Generalitat, i hi haurà de constar expressament el compromís d'abonar la quota de participació, si escau.  
3. L'exercici del dret de separació produeix la dissolució del Consorci, llevat que la resta dels seus membres, per majoria absoluta de vots ponderats, exclòs el qui sol·licita la separació, acorden la seua continuïtat, i continuen romanent en el Consorci, almenys, quinze municipis o bé els municipis que representen més del 50 % de la població del pla zonal i, en tot cas, la Diputació d'Alacant o la Generalitat Valenciana.  
  
4. La separació produirà efectes el primer dia de l'exercici pressupostari, una vegada acomplerts els requisits establerts EN l'apartat primer d'aquest article.  
5. Quan l'exercici del dret de separació no comporte la dissolució del Consorci s'aplicaran les regles següents:  
a) Es calcularà la quota de separació que li corresponga a qui exercite el seu dret de separació, d'acord amb la participació que li hagués correspost en el saldo resultant del patrimoni net si s'hagués produït la liquidació, d'acord amb el criteri de repartiment que s'hi estableix en proporció a les aportacions de qui exerceix el dret de separació.  
  
b) El Consorci acordarà la forma i condicions en què tindrà lloc el pagament de la quota de separació, en el supòsit en què aquesta esdevinga positiva, així com la forma i condicions del pagament del deute que corresponga a qui exerceix el dret de separació, si la quota és negativa.  
  
La separació efectiva del Consorci es produirà quan es determine la quota de separació, en el supòsit en què aquesta esdevinga positiva, o una vegada s'haja pagat el deute, si la quota és negativa.  
6. Si qui ha exercit el seu dret de separació és l'administració d'adscripció quedarà automàticament adscrita a l'administració que esdevinga dels estatuts segons els criteris establerts en la llei, sense perjudici de la modificació simultània dels estatuts, si fos necessari.  
  
Introduir el capítol VII, «Modificació dels estatuts»  
  
Article 30. Modificació dels estatuts  
1. Per a la modificació dels estatuts haurà de seguir-se el procediment següent:  
a) Aprovació inicial de la Junta General amb la majoria establerta a l'article 17.3.  
b) Exposició pública durant el termini de trenta dies hàbils mitjançant anunci al Butlletí Oficial de la Província d'Alacant.  
c) Aprovació definitiva amb resolució, si escau, de les al·legacions presentades amb la mateixa majoria.  
En cas de no presentar-se suggeriments o reclamació l'aprovació inicial s'entendrà elevada a definitiva si així s'hagués previst en aquella.  
  
d) L'acord d'aprovació definitiva o el d'aprovació inicial elevat a definitiu, si escau, es remetrà a tots els ens del Consorci per a la seua aprovació pel Ple dels ens locals per la majoria absoluta del nombre legal de membres de la corporació, i de l'òrgan competent de la Generalitat, i s'hi requerirà, en tot cas, la ratificació expressa de dues terceres parts dels ens consorciats.  
2. Sense perjudici del punt anterior, serà suficient que la Junta General del Consorci tramite les modificacions que afecten exclusivament a l'administració d'adscripció prevista a l'article 2.1, al capítol IV i l'admissió de nous membres.  
3. Per al canvi de domicili serà suficient amb l'acord de la Junta amb la majoria exigida en aquests estatuts, i, en tot cas, s'hi haurà de publicar al Diari Oficial de la Comunitat Valenciana.  
4. Qualsevol modificació dels estatuts haurà de publicar-se al Diari Oficial de la Comunitat Valenciana.  
  
Introduir disposició final.  
  
DISPOSICIÓ FINAL  
  
Als efectes del règim pressupostari, de comptabilitat i control, el Consorci quedarà adscrit a la Diputació d'Alacant, durant aquest exercici, sempre que aquesta modificació estatutària entre en vigor l'any 2016.»  
Contra la modificació d'aquests estatuts s'hi podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir del dia següent a aquesta publicació, de conformitat amb el que disposa l'article 112.3 de la Llei 39/2015, d'1 d'octubre, del procediment administratiu comú de les administracions públiques, i articles 10.1.b i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Alacant, 10 de gener de 2017.- La presidenta: Cynthia Alavés Cañada. La secretària: Amparo Koninckx Frasquet.